ΕΛΛΗΝΙΚΗ ΔΗΜΟΚΡΑΤΙΑ ΠΑΝΕΠΙΣΤΗΜΙΟ ΔΥΤΙΚΗΣ ΜΑΚΕΔΟΝΙΑΣ



ΔΕΛΤΙΟ ΤΥΠΟΥ

# **ΠΡΟΓΡΑΜΜΑ ΜΕΤΑΠΤΥΧΙΑΚΩΝ ΣΠΟΥΔΩΝ:**

**«Διοίκηση Ανθρώπινου Δυναμικού, Επικοινωνία και Ηγεσία**

**σε Οργανισμούς/Επιχειρήσεις»**

Το **Τμήμα Διοικητικής Επιστήμης και Τεχνολογίας** (<https://mst.uowm.gr/>) της **Σχολής Οικονομικών Επιστημών του Πανεπιστημίου Δυτικής Μακεδονίας** καλεί τους ενδιαφερόμενους / τις ενδιαφερόμενες να υποβάλλουν αίτηση εισαγωγής στο **Πρόγραμμα Μεταπτυχιακών Σπουδών** με τίτλο «**Διοίκηση Ανθρώπινου Δυναμικού, Επικοινωνία και Ηγεσία σε Οργανισμούς/Επιχειρήσεις»** για το ακαδημαϊκό έτος 2025-2026. Το Πρόγραμμα Μεταπτυχιακών Σπουδών παρέχει Παιδαγωγική και Διδακτική Επάρκεια (Φ.Ε.Κ. 1767/Β’/20-03-2023), και προσφέρει Εκπαιδευτικές Δράσεις, Σεμιναριακά μαθήματα και Διαλέξεις καθόλη τη διάρκεια του Προγράμματος, σχετικές με το αντικείμενο του Π.Μ.Σ..

Το μεταπτυχιακό επικεντρώνεται στην εκπαίδευση των ηγετών επιχειρήσεων και οργανισμών σε αποτελεσματικούς τρόπους Διοίκησης του Ανθρώπινου Δυναμικού, ανάπτυξης επικοινωνιακών δεξιοτήτων και αποφυγής των συγκρούσεων στο χώρο εργασίας.

Σκοπός του είναι η παροχή εξειδικευμένης επιστημονικής εκπαίδευσης στη διαμόρφωση ικανών στελεχών, προϊσταμένων και διευθυντών των τμημάτων διοίκησης ανθρώπινου δυναμικού αλλά και γενικά «ηγετικών» προσωπικοτήτων σε ζητήματα απόδοσης της διοίκησης, λήψης αποφάσεων, ανάπτυξης και διαχείρισης της επικοινωνίας.

Με την αξιοποίηση των νεότερων ευρημάτων της έρευνας και των νέων τεχνολογιών το μεταπτυχιακό προσανατολίζεται στη χάραξη της επικοινωνιακής και ηγετικής στρατηγικής για την πρόληψη και την απάλειψη των συγκρούσεων. Μέσω της εξειδικευμένης γνώση που παρέχεται από το ΠΜΣ αντιμετωπίζονται επίσης οι προκλήσεις των επιχειρήσεων και των οργανισμών για την αύξηση της ανταγωνιστικότητάς τους στο διεθνές κοινωνικό, οικονομικό, πολιτικό και πολιτιστικό περιβάλλον.

Το Πρόγραμμα Μεταπτυχιακών Σπουδών θα ξεκινήσει τα μαθήματα με την έναρξη του ακαδημαϊκού έτους 2025-2026 και τα μαθήματα θα διεξάγονται εξ αποστάσεως.

Οι υποψήφιοι/ες μπορούν να ενημερωθούν για τις διαδικασίες υποβολής αιτήσεων υποψηφιότητας από την Προκήρυξη που βρίσκεται αναρτημένη στον σύνδεσμο <http://blogs.uowm.gr/hrmcl/>

